La Repubblica: Încrengătura dintre partidul premierului Meloni și AUR, "partidul anti-european și pro-Putin" / Legătura ar fi intermediată de un europarlamentar italia, condamnat pentru corupție
Steagurile AUR și cele ale partidului Fratelli d'Italia (FdI), condus de Giorgia Meloni, premierul Italiei, stau împreună, iar militanții în spate, zâmbind într-o duminică însorită milaneză.
Este o fotografie publicată de cotidianul italian La Repubblica, într-un articol care descrie cum au ajuns cele două organizații să organizeze împreună acțiuni politice.
Alianța pentru Unirea Românilor (AUR), este considerată de jurnaliștii italieni "un partid românesc de extremă dreapta, novax, trumpist și negaționist al Holocaustului".
Acțiunea comună la care face referire La Repubblica s-a desfășurat în centrul orașului Milano, acolo unde au instalat un cort din care s-au împărțit pliante, iar consilierul municipal Francesco Rocca (FdI) a salutat momentul pe pagina sa de Facebook.
"Dar să vedem cine sunt "prietenii" români. Înființat în 2019 de George Simion și Claudiu Târziu, AUR – care se autodefinește ca fiind 'naționalist', 'patriotic', 'conservator' și 'unionist' – a obținut în 2020 9% din voturi și a intrat în parlament cu 33 de deputați. Forța motrice a partidului a fost Covid, naționaliștii români adoptând în mod deschis poziții antiștiințifice, no mask și no vax ("masca ucide" era sloganul partidului).
Activ sub același nume și în Republica Moldova, AUR este anti-Uniunea Europeană și pro-Rusia, este împotriva căsătoriilor între persoane de același sex (co-fondatorul, Claudiu Târziu, 47 de ani, fost jurnalist, a fost membru al grupului Coaliția pentru Familie care, în 2018, a cerut un referendum pentru interzicerea căsătoriilor gay) și este "singurul partid românesc care îl susține pe Donald Trump" – după spusele lui Târziu.
Există legături puternice cu cercurile ultraconservatoare ale puternicei Biserici Ortodoxe Române, care a organizat ceremonii religioase în timpul pandemiei, și cu asociații neolegionare.
Despre AUR s-a vorbit mult în 2022: într-un comunicat de presă, naționaliștii români au declarat că materii școlare precum istoria Holocaustului ar trebui considerate "materii minore" pentru elevi. O atitudine reducționistă și negaționistă. Parchetul din București a deschis atunci o anchetă", notează La Repubblica.
Legătura dintre FdI și AUR în Europa este europarlamentarul și liderul delegației "meloniene", Carlo Fidanza, care anul trecut a fost condamnat la 1 an și 4 luni (cu suspendare) pentru corupție, notează ziarul italian.
În ianuarie anul trecut, Fidanza a participat la un eveniment la Lodi, în cadrul căruia a afirmat "cu prietenii români din AUR vorbim despre Europa pe care vrem să o construim împreună cu forțele patriotice, conservatoare și identitare. O Europă care să redea valoare popoarelor și națiunilor, care să repună în centru securitatea, familia, munca și libertatea. Ideile noastre suflă și fac să fluture sus steagurile tuturor națiunilor europene. Înainte!", după scria el atunci.
Europarlamentarul s-a autosuspendat din funcțiile deținute în partid în 2021, ca urmare a controversei de amploare stârnite în mass-media de un reportaj video în care europarlamentarul a fost văzut arătându-i unui jurnalist italian cum se poate plăti la negru contribuțiile de campanie ale partidului.
Procuratura din Milano a deschis o anchetă pentru o posibilă acțiune de spălare de bani și pentru încălcarea legii privind finanțarea partidelor. Cazul a fost închis definitiv în februarie 2024.
În iunie 2022, a fost anchetat pentru corupție pentru "acte împotriva îndatoririlor oficiale" forțând demisia unui consilier municipal din Brescia, pentru a-i face loc unui alt consilier, apropiat de Fidanza.
În iunie 2023, Fidanza a negociat o pedeapsă de un an și patru luni, închisoare cu suspendare.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank